Diari Oficial de la Generalitat Valenciana


Sumari del DOGV 3659, del 04-01-2000 (1999/10643)

RESOLUCIÓ de 14 d'octubre de 1999, de la Direcció General de Treball i Seguretat Laboral, per la qual es disposa el registre i la publicació del VII Conveni Col·lectiu Interprovincial de l'Empresa Ferrocarrils de la Generalitat Valenciana (FGV), amb el codi 8000072.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3659

Data del DOGV
:   04-01-2000

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1999/10128


Data del document
:   14-10-1999

Organisme emissor
:   Conselleria d'Ocupació

Tipus de document
:   Resolució

Descriptors 

:   * Ferrocarrils de la Generalitat Valenciana
    * transport ferroviari
    * conveni col·lectiu
    * empresa pública

RESOLUCIÓ de 14 d'octubre de 1999, de la Direcció General de Treball i Seguretat Laboral, per la qual es disposa el registre i la publicació del VII Conveni Col·lectiu Interprovincial de l'Empresa Ferrocarrils de la Generalitat Valenciana (FGV), amb el codi 8000072. [1999/F10097]
  
Vist el text articulat del VII Conveni Col·lectiu Interprovincial de Ferrocarrils de la Generalitat Valenciana (FGV), presentat davant d'aquesta Direcció General de Treball i Seguretat Laboral el dia 4 d'octubre de 1999; firmat en data 1 de juliol de 1999, d'una part, per la representació de l'empresa, i de l'altra, en representació dels treballadors, pels sindicats UGT-PV, CCOO-PV i SIF; i amb l'informe favorable emés el 27 de setembre de 1999 per la Sotssecretaria de Política Pressupostària i Tresor de la Conselleria d'Economia i Hisenda; i de conformitat amb el que s'ha disposat en l'article 90, apartats 2 i 3, del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i depòsit de convenis col·lectius de treball, aquesta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda:
  
Primer
  
Ordenar-ne la inscripció en el Registre de Convenis Col·lectius de Treball d'aquesta direcció general, amb notificació a la Comissió Negociadora i depòsit del text original de l'acord.
  
Segon
  
Disposar-ne la publicació en el Diari Oficial de la Generalitat Valenciana.
  
València, 14 d'octubre de 1999.- El director general de Treball i Seguretat Laboral: Román Ceballos Sancho
  
VII Conveni Col·lectiu Interprovincial de FGV
  
El present conveni col·lectiu no tindrà la consideració de ferm i, per tant, no serà aplicable fins que s'obtinga l'informe favorable de la Conselleria d'Economia, Hisenda i Administració Pública, segons els articles 28.2, 28.3 i 28.4 de la Llei 11/1998, de 29 de desembre, de Pressupostos de la Generalitat Valenciana per a l'exercici 1999.
  
Capítol I
  
Disposicions generals
  
Clàusula 1ª. Àmbit territorial
  
Tots els centres de treball de l'empresa a la Comunitat Valenciana.
  
Clàusula 2ª. Àmbit personal
  
L'àmbit personal afectarà tots els treballadors fixos de FGV i tots els que estiguen incorporats o es vinculen a l'empresa mitjançant contracte de treball, durant la seua vigència.
  
Se n'exceptuen els càrrecs directius, segons allò que s'ha disposat en l'apartat 2 de l'article 1 del Reial Decret 1.382/1985.
  
També estaran exclosos del seu camp d'aplicació aquells treballadors que tinguen una esfera d'acció dins de l'organització o un nivell de responsabilitat que aconsellen acordar condicions especials.
  
Així mateix, queden exceptuats aquells que exercisquen funcions que es limiten a l'acompliment del càrrec de conseller en el Consell d'Administració, i els vinculats a aquesta en virtut de contracte d'arrendament de serveis.
  
Clàusula 3ª. Àmbit temporal
  
Vigència de dos anys, des de l'1 de gener de 1999 fins al 31 de desembre de 2000, excepte per a aquelles matèries en què se n'especifique una altra de diferent.
  
Clàusula 4ª . Naturalesa de les condicions pactades
  
Les condicions pactades formaran un tot orgànic i indivisible, i hauran de ser considerades globalment a efectes d'aplicació.
  
Cas de declarar-se nul·la o il·legal alguna de les clàusules del conveni, en quedaria sense efecte la totalitat.
  
Clàusula. 5ª. Denúncia del conveni
  
L'avís de denúncia es formularà mitjançant escrit, que presentarà la part denunciant a l'altra i a la Direcció General de Treball, de la Conselleria d'Ocupació, Indústria i Comerç, amb una antelació mínima de tres mesos respecte de la data en què finalitze la seua vigència.
  
Mentre no s'aconseguisca acord exprés que succeïsca el conveni actual, només perdran vigència les clàusules obligacionals, i es mantindrà en vigor el seu contingut normatiu.
  
Capítol II
  
Condicions econòmiques
  
Clàusula 6ª. Increments salarials per a 1999
  
Nova estructura salarial
  
Salari inicial, gratificació extraordinària i antiguitat. A partir de l'1 de gener de 1999 i per a l'any esmentat regiran les següents taules:
  
 Salari inicial Gratificació Antiguitat
  
Tipus PTA/mes PTA/semestre PTA/quadrienni
  
1 833.996 744.000 4.333
  
2 518.975 529.000 4.438
  
3 984.106 635.000 4.575
  
4 634.736 801.000 4.809
  
5 298.702 806.000 5.070
  
6 097.406 615.000 5.345
  
7 485.338 887.000 5.635
  
8 158.319 049.000 5.940
  
9 994.599 421.000 6.260
  
S'estableixen dues gratificacions extraordinàries anuals, d'una quantitat alçada de 135.000 pessetes sense repercussió en antiguitat i sense vincles de càlcul amb cap altre concepte salarial.
  
Les quanties establides en la taula anterior per al concepte salari inicial sorgeixen de la inclusió en aquest de les antigues pagues extraordinàries prorratejades en els 12 mesos de l'any. L'esmentat concepte, per tant, queda extingit, i s'absorbeix en el concepte mencionat inicialment.
  
Així mateix, per al càlcul del valor de les dues noves gratificacions extraordinàries s'integren els antics conceptes: gratificació social de vacances, paga extra lineal VI Conveni i objectius, els quals també s'extingeixen i són absorbits per les noves gratificacions extraordinàries.
  
Cada una de les dues pagues extraordinàries es meritaran semestralment (primer semestre per a la paga d'estiu i segon semestre per a la paga de Nadal).
  
No obstant això anterior, el pagament efectiu d'aquestes gratificacions extraordinàries es produirà regularment als mesos de juny (paga d'estiu) i de novembre (paga de Nadal), respectivament.
  
Els agents que hagen romàs d'alta durant almenys 1/3 del període de meritació i que a més a més no estiguen de baixa en el moment de la petició, podran sol·licitar l'avançament del 100% de la paga d'estiu des del mes de febrer (aquesta opció només podran exercir-la els agents que tingueren grafiat el mes de vacances entre març i juny, perquè se n'efectue el pagament el mes anterior al gaudi). La regularització pertinent es portarà a efecte en la nòmina del mes en què correspon el seu pagament, exclusivament en la paga de juny, cas que es puga deduir la totalitat de l'avançament per aquesta causa; si no és així, es descomptaria la diferència fins a compensar el total de l'avançament en les tres nòmines següents.
  
L'import de cada quadrienni d'antiguitat comporta el 2,86% del salari inicial i se satisfarà mitjançant la clau antiguitat.
  
En tot cas el límit màxim de quadriennis que es meritaran serà de 10 quadriennis.
  
Quan un/a agent per raó de jubilació forçosa no puga meritar el següent quadrienni, se li pagarà a partir de l'anterior la part proporcional que meritara cada any.
  
Per a la determinació de l'antiguitat es tindrà en compte la reconeguda per FGV.
  
També es consideraran computables els serveis efectuats de caràcter eventual als agents contractats que adquirisquen la condició de fixos.
  
Clàusula 7ª. Retribució durant el servei militar obligatori o la prestació social substitutòria
  
Els agents que realitzen el servei militar o la prestació social substitutòria, sempre que en ambdós casos hagen consolidat la condició de fix i tinguen almenys un any d'antiguitat.
  
- Fadrins - 30% sou mensual.
  
- Casats - 50% sou mensual .
  
Clàusula 8ª. Altres conceptes salarials
  
Tots els altres conceptes salarials o d'indemnització no reflectits en aquest acord, que pogueren tindre relació per al seu càlcul amb el salari o salari i antiguitat, es recalcularan de manera que mantinguen la seua proporció amb el salari o els valors vigents en el conveni anterior, i se'ls aplicarà un increment de l'1,8% sobre les taules salarials de 1998. Així mateix, la resta de conceptes salarials que no tinguen relació amb els conceptes abans indicats s'augmentaran en el percentatge també reflectit anteriorment, exceptuant-ne aquells que mitjançant pactes recents i immediats a aquest conveni tenen fixats valors per a aquest any i el pròxim.
  
Serveis especials per a festes assenyalades (les determinades) i per a esdeveniments socioculturals i esportius
  
Sense alterar les normes establides sobre aquest particular, els valors que es corresponen amb l'import de les hores o pel canvi obligat de descans experimentaran els següents augments a partir de l'1 de gener de l'any 2000:
  
L'import hora de 2.500 pessetes per a les categories indicades en l'acord es pagarà a raó de 2.600 pessetes.
  
Així mateix les 3.000 pessetes/hora per als professionals indicats en els acords, passaran a 3.100.
  
Les 5.000 pessetes per diferir el descans grafiat, es pagarà a raó de 5.200 pessetes/dia.
  
No obstant això anterior, els conceptes que es detallen seguidament continuaran mantenint la seua relació amb el salari en els percentatges que es reflecteixen o en la forma de càlcul convinguda.
  
Premi de permanència (mentre no s'integre en el pla de pensions)
  
- 30 o més anys, sense arribar als 35 91%.
  
- 35 o més anys, sense arribar als 40 140%.
  
- 40 anys d'antiguitat en l'empresa 189%.
  
El dret es genera òbviament, per una sola vegada i en complir els 30, 35 o 40 anys, sense perjudici de les posteriors regularitzacions a mesura que s'aconsegueixen les cotes superiors d'antiguitat.
  
Reemplaçament a càrrec superior
  
Es calcularà segons la fórmula actual, modificant el nombre de les mensualitats, que passaria a ser de 12 en comptes de les actuals 14, sent els coeficients per als pròxims anys:
  
1999 0,0560
  
2000 0,0563
  
Així mateix, en incorporar-se la clau 070 (indemnització per habitatge) en el complement provisional de lloc de treball, desapareix aquest concepte del càlcul per a pagar en els reemplaçaments.
  
Complement personal d'antiguitat
  
S'aplicarà l'actual fórmula de càlcul, tenint present que, en absorbir el salari inicial dimanant de la nova estructura les antigues pagues extraordinàries, automàticament la quantitat que resulta per aquest concepte s'ha modificat a l'alça en la justa proporció.
  
SI\* 0,027+ nre. quadriennis\* (valor quadrienni nivell sup. - valor quadrienni nivell propi).
  
Clàusula 9ª. Revisió salarial per a 1999
  
En el cas que el IPC certificat per l'INE registrara el 31 de desembre de 1999 un increment superior a l'1,8%, s'efectuarà una revisió salarial sobre els conceptes reflectits en taules, tan prompte com es constate oficialment aquesta circumstància, en l'excés sobre el dit percentatge.
  
Aquest increment es pagarà amb efectes de l'1 de gener de 1999 i es farà efectiu d'una sola vegada durant el primer trimestre de 2000.
  
Clàusula 10ª. Increments salarials per a 2000
  
Als conceptes que integren les taules salarials el 31 de desembre de 1999, una vegada revisades amb el percentatge que supere el IPC real en el dit any, se'ls aplicarà l'increment salarial que dispose la corresponent llei de pressupostos de la Generalitat Valenciana per a l'any 2000.
  
Clàusula 11ª. Revisió salarial per a 2000
  
En el cas que el IPC certificat per l'INE registrara el 31 de desembre de 2000 un increment superior al percentatge fixat per la Llei de Pressupostos de la Generalitat, segons la clàusula anterior, per a l'any 2000, s'efectuarà una revisió salarial sobre els conceptes reflectits en taules, tan prompte com es constate oficialment aquesta circumstància, en l'excés sobre el dit percentatge.
  
Aquest increment es pagarà amb efectes de l'1 de gener de 2000 i es farà efectiu d'una sola vegada durant el primer trimestre de l'any 2001.
  
Clàusula 12ª. Agrupació de claus salarials
  
Aquesta agrupació s'utilitzarà a partir del mes següent al de la data de la firma del document definitiu d'aquest conveni, amb independència de les regularitzacions que corresponga efectuar per al pagament de l'import total anual corresponent.
  
A) Relació de conceptes salarials que s'aglutinaran en el complement provisional de lloc de treball.
  
Els conceptes que no es meriten en quantitats fixes mensuals, es paguen en 11 mesos o es perceben exclusivament durant els dies efectius de treball, es recalcularan, per a la seua inclusió en el complement provisional de lloc de treball, tenint en compte el còmput o suma de les percepcions anuals i prorratejant el seu import en 12 mensualitats, i assignant, per tant, el mes de vacances i la noteta final com de treball. La clau salarial 113 (plus de dificultat) que perceben els maquinistes continuarà acreditant-se com fins a la data.
  
Amb aquesta nova fórmula queda sense efecte el càlcul per a vacances que tenia present les meritacions dels tres mesos anteriors al seu gaudi, respecte dels conceptes o les claus indicats més amunt. Els conceptes que conformaran la relació de l'article 13.3 de la refosa normativa seran els següents:
  
- Plus de nit.
  
- Indemnització per diumenges i dies festius.
  
- Plus de conducció de furgoneta o camió (aplicable tan sols als col·lectius que el perceben per dia de conducció, mai als que perceben una quantitat alçada mensual).
  
- Indemnització guàrdia manteniment.
  
- Plus de dificultat (exclusivament per a maquinistes). (\*)
  
Igual que en els altres conceptes que modifiquen el seu contingut o forma de pagament, aquesta meritació que correspon a les vacances s'aplicarà de la forma reflectida anteriorment a partir del mes següent al de la data de la firma del conveni col·lectiu.
  
(\*) Per al període de vacances continuaran realitzant-se els corresponents pagaments segons les fórmules actualment utilitzades que es paga per la clau 110 (agrupant els conceptes de plus de dificultat i prima de saturació), llevat que per sentència ferma del Tribunal Superior, en recurs plantejat recentment, es dicte una altra forma de meritació respecte als conceptes de prima de saturació i plus de dificultat.
  
Detall de la meritació de les claus que s'agrupen en el complement provisional de lloc de treball (valors actualitzats)
  
Aquesta forma de pagament s'iniciarà a partir del mes següent al de la data de la firma definitiva d'aquest conveni, sense perjudici de la regularització des de primers d'any de l'import de les quanties totals anuals.
  
Complement salarial de l'article 53 RSME (clau 052)
  
Metge: 44.810 PTA/mes.
  
DUE: 42.550 PTA/mes.
  
Aquesta clau es paga en 12 mensualitats, per la qual cosa no es modifica.
  
Complement salarial brigada de SOS (mensual, clau 071): 8.087 PTA/mes.
  
Aquesta clau es paga en 12 mensualitats, per la qual cosa no es modifica.
  
Indemnització per habitatge (clau 070): 13.481 PTA/mes
  
Aquesta clau es paga en 12 mensualitats, per la qual cosa no es modifica.
  
Plus de toxicitat, perillositat i dificultat (clau 113)
  
Via i obres: 309 PTA/dia; 309 \* 239 / 12 = 6.154 + 1,8% = 6.265 PTA/mes
  
Resta de personal (excepte maquinistes): 295 PTA/dia; 295 \* 239 / 12 = 5.875 + 1,8% = 5.981 PTA/mes.
  
Aquesta clau es paga per dia de treball i en els períodes de vacances es paga la mitjana dels tres mesos previs. Amb el càlcul exposat es pagaria en 12 mensualitats i desapareixeria de la relació de l'article 13.3 de la normativa laboral de FGV.
  
Plus de conducció de furgoneta (clau 114, només per a pagament mensual)
  
S'agrupa en el complement provisional de lloc únicament per als col·lectius que acrediten una quantitat alçada mensual, segons acords vigents i taules salarials.
  
Senyalització i telecomunicacions (furgoneta): 5.075 PTA/mes.
  
Línia aèria (furgoneta): 4.438 PTA/mes.
  
Subestacions (furgoneta): 5.075 PTA/mes.
  
Via i obres (camió): 10.148 PTA/mes.
  
Aquesta clau es paga en 11 mensualitats i en els períodes de vacances es paga la mitjana dels tres mesos previs. Passaria a meritar-se en 12 mensualitats i desapareixeria de la relació de l'article 13.3 de la normativa laboral de FGV excepte en allò que es refereix al personal que la percep per dia de conducció.
  
Ajuda econòmica de menjada (clau 060)
  
Personal amb jornada rígida: 19.162 PTA/mes.
  
Personal amb jornada flexible: 13.269 PTA/mes.
  
Aquesta clau es paga en 12 mensualitats, per la qual cosa no es modifica.
  
Premi de recaptació en ruta (tram fix, clau 061): 6.824 PTA/mes.
  
Aquesta clau es paga en 11 mensualitats i en els períodes de vacances es paga la mitjana dels tres mesos previs. Passaria a meritar-se en 12 mensualitats i desapareixeria de la relació de l'article13.3 de la normativa laboral de FGV.
  
Dispersió geogràfica (clau 212): 8.924 PTA/mes.
  
Aquesta clau es paga en 11 mensualitats i en els períodes de vacances es paga la mitjana dels tres mesos previs. Passaria a meritar-se en 12 mensualitats.
  
Prima de regularitat (clau 146): 3.380 PTA/mes.
  
Aquesta clau es paga en 12 mensualitats, per la qual cosa no es modifica.
  
Complement p. lloc de treball personal estacions (clau 059)
  
Pagament mensual diferent segons el centre de treball i el lloc exercit. Actualment es paga en 11 mensualitats i els períodes de vacances es calcula la mitjana dels tres mesos anteriors. A partir del mes següent de la data de la firma d'aquest conveni, continuaran pagant-se les quanties mensuals que es corresponguen amb les condicions abans indicades i el mes de vacances, en comptes de calcular la mitjana dels tres mesos anteriors, es pagarà la que correspon meritar al centre de treball i lloc de l'agent.
  
B) Conceptes salarials relacionats amb l'acompliment individual.
  
Aquesta forma de pagament s'iniciarà a partir del mes següent al de la data de la firma definitiva d'aquest conveni, sense perjudici de la regularització des de primers d'any de l'import de les quanties totals anuals.
  
Aquests conceptes es denominaran prima per acompliment, i es meritaran segons les condicions estipulades per a cada un d'ells.
  
Aquesta nova forma de pagament dels conceptes agrupats, tant en el complement de lloc de treball, com en la prima d'acompliment, no desnaturalitza les condicions de treball ni la forma de realitzar-lo, de conformitat amb els supòsits que contrapresta cada una de les claus aglutinades, segons els respectius acords.
  
Capítol III
  
Condicions laborals
  
Clàusula 13ª. Jornades anuals, creació d'ocupació i compensació en descansos de les hores extres estructurals
  
Per a l'any 1999 la jornada anual serà de 1.712 hores, i s'hi acomplirà en 214 dies de treball com a màxim.
  
L'any 2000, la jornada anual serà de 1.680 hores, i s'hi acomplirà en 213 dies de treball com a màxim.
  
La distribució de la jornada anual resultant cada any, es portarà a efecte segons els mínims i màxims de jornada diària pactats i la normativa laboral de FGV en vigor.
  
Així mateix els cicles de dies de treball i descans continuaran desenvolupant-se com fins a la data, d'acord amb els pactes en vigor, i es mantindrà, amb caràcter general, el cicle de 5 dies de treball i dos descansos continuats a la setmana.
  
A fi que no es convertisca la reducció de jornada pactada en aquest conveni en hores extraordinàries estructurals, i que aquesta circumstància tampoc no repercutisca en la realització d'hores jornada, per aquesta mateixa causa, empresa i sindicats, al si de la Comissió de Torns i Gràfics, desenvoluparan les diverses fórmules que permeten l'efectiva compensació en temps de descans de la dita reducció. En la proporció deguda, la repetida reducció de jornada haurà de redundar en la creació d'ocupació.
  
A més a més, els integrants de la comissió indicada es comprometen a automatitzar la compensació en descansos a través de les esmentades fórmules, de les hores que ultrapassen els mòduls orientatius de jornada diària, progressivament en anys successius.
  
Les places que es produïsquen com a conseqüència de tot l'anterior, hauran de ser cobertes per personal d'extracció interna (promoció del personal, acoblaments prioritaris), per a procurar mantenir les magnituds de plantilla en els termes pactats.
  
La resta de condicions per al desenvolupament de les jornades laborals no recollides en aquest pacte continuaran regint-se per les normes convencionals o legals vigents fins a la data sempre que no s'oposen a allò que s'ha establit en aquest acord.
  
Clàusula 14ª. Valoració de llocs de treball
  
Durant el segon any de vigència d'aquest conveni s'iniciaran els treballs per portar a cap una valoració de llocs de treball que tinga en compte les condicions de treball, organitzatives i funcionals actuals.
  
Com a pas inicial d'aquests treballs, es consultarà a empreses especialitzades sobre les premisses de caràcter tècnic i científic que guien aquest tipus d'estudis i que són comunament admeses, a fi que servisquen per a definir adequadament els factors i les fórmules de valoració que millor s'adapten a les característiques i circumstàncies de FGV, i es demanarà, així mateix, informació sobre els resultats obtinguts en aquest tipus d'experiències en altres empreses. En aquesta primera fase se sol·licitarà la col·laboració, en qualitat d'assessor de la Universitat de València-Estudi General o la Universitat Politècnica o qualsevol altre organisme o entitat prestigiada en aquesta matèria, i serà possible fins i tot l'establiment d'un conveni de col·laboració amb alguna d'aquestes entitats, mitjançant el qual es puga prestar assessorament tècnic a ambdues parts, en les distintes fases de negociació.
  
Una vegada obtinguda aquesta documentació, s'iniciaran les oportunes negociacions al si d'una Comissió Paritària integrada per representants de l'empresa i dels sindicats firmants d'aquest conveni, amb un màxim de 12 membres (l'assistència a les reunions es cobrirà amb llicències sindicals a càrrec del crèdit propi de cada secció sindical), a fi de concretar els criteris i factors de valoració, de manera que, finalment, aquests treballs permeten garantir l'equilibri i l'estabilitat de les estructures professional i salarial, i també la seua prompta evolució o adequació cap a altres fórmules d'agrupament professional més actuals. Les dotacions econòmiques pressupostàries, que en els successius exercicis, possibiliten la posada en vigor gradual d'aquests treballs, es justificaran com a objectiu amb els fins apuntats anteriorment, per a aconseguir aportacions de major qualitat i eficiència en l'organització de l'empresa.
  
La iniciació de les gestions conduents a la realització dels procediments indicats en els punts anteriors començarà en la segona quinzena del mes de setembre de 1999.
  
Havent-se conclòs l'estudi abans indicat l'any 2000, l'any següent, s'acreditarà la quantitat de 20.000 pessetes a cada treballador, per una sola vegada i sense que aquesta quantitat minore les diferències que de conformitat amb la repetida valoració corresponguera incrementar als professionals que estiguen infravalorats segons l'estudi esmentat.
  
Aquesta quantitat es consolidarà i s'integrarà en l'import de les gratificacions extraordinàries l'any 2001.
  
Clàusula 15ª. Objectius per a l'any 2000
  
En la mesura en què l'any 2000 s'aconseguisquen els objectius establits en aquesta clàusula, s'estableix una paga, abonable en una sola vegada durant el mes de gener de l'any 2001, amb una quantia de 20.000 pessetes.
  
Aquesta quantitat s'entendrà com a quantia màxima, per la consecució d'aquests objectius.
  
Els indicats objectius es concreten en els següents punts:
  
1) Implantació gradual i generalitzada per al personal en contacte amb el públic de l'ús del valencià, de forma que almenys 2/3 d'aquests professionals puguen utilitzar els termes i les frases més comunes en aquesta llengua relacionades amb el seu treball. Amb aquesta finalitat l'empresa posarà els mitjans docents necessaris que faciliten la consecució d'aquest objectiu.
  
2) Posar en marxa, amb la participació sindical, iniciatives i projectes que redunden en la millora del control del frau a través de mitjans que no incrementen els costos actuals ni les despeses de personal.
  
3) Els treballadors que, en els processos de promoció interna opten a les places concursades i, sense causa justificada, desistisquen posteriorment o realitzen un examen que no supere el 25% de la puntuació en la prova teoricopràctica, en tres ocasions, no podran concursar en ascens i passe de la convocatòria subsegüent.
  
4) A fi de contribuir a l'objectiu de plantilla, s'efectuaran en relació amb els interventors en ruta de València les següents accions:
  
a) Establiment d'un gràfic d'intervenció en ruta perquè presten servei exclusivament en via única.
  
b) Com a conseqüència del nombre d'agents assignat al gràfic anterior, consolidaran la categoria d'USI els interventors en ruta en expectativa d'ascens i els interventors principals (els segons seran els últims de la llista d'espera) que puguen llevar-se d'aquell gràfic, sense que açò represente major nombre de contractacions per a la categoria d'interventor en ruta que les existents al maig de 1999. Cas de no consolidar plaça en cap ascens dels interventors en expectativa d'ascens, romandrà en la llista d'espera fins que es produïsca l'esmentat ascens.
  
c) En última instància, en el moment que s'acorde amb la representació del personal l'establiment d'agent únic de conducció en la línia 1, els interventors en ruta restants optaran als llocs vacants en l'empresa, segons les normes d'acoblaments prioritaris, tot depenent dels acords que s'aconseguisquen (implantació general de la figura d'agent únic de conducció en línia 1 o en part del seu trajecte).
  
d) Interinament, una vegada en funcionament el gràfic ressenyat en els punts a) i b), i mentre no s'instaure l'agent únic, les vacants que es puguen produir per a la cobertura del gràfic d'interventors en ruta, per ascens, acoblament d'aquests o qualsevol circumstància que aparte definitivament l'agent del servei, seran cobertes per personal contractat temporalment amb aquesta finalitat.
  
e) La plantilla final d'USI, a partir del moment en què finalitze la implantació d'agent únic de conducció, serà un mínim de 60 agents. Per a la cobertura gradual d'aquests llocs s'establiran els oportuns concursos segons normativa laboral.
  
Clàusula 16ª. Acoblaments prioritaris de personal
  
Les presents normes recullen els següents supòsits:
  
a) Personal amb declaració d'incapacitat permanent total.
  
b) Personal de categories sobrants.
  
a) Reingrés de treballadors amb declaració d'incapacitat permanent total per al treball habitual.
  
Els treballadors que pel motiu indicat en l'enunciat d'aquest apartat siguen donats de baixa en l'empresa, podran sol·licitar-hi la recol·locació, en un termini de 15 dies naturals des de la data de la seua declaració d'invalidesa, i l'empresa haurà de procedir a la dita recol·locació en el termini màxim de 30 dies des de la data de sol·licitud.
  
En principi, l'acoblament oferit haurà de fer-se en un lloc de treball d'acord amb les seues condicions psicofísiques residuals i els seus coneixements acadèmics i/o experiència professional (interna/externa), i es valoraran amb aquesta finalitat les possibilitats d'adaptació i aptitud per a l'aprenentatge de l'afectat en relació amb les tasques que cal exercir. Cas que siga necessari, es programaria el curset i/o la tutoria que l'habilitara per a la realització del treball.
  
No obstant això anterior, cas de no existir vacant adequada segons el punt anterior, es podrà efectuar l'acoblament amb caràcter provisional en qualsevol lloc de treball que puga desenvolupar l'afectat, mentre es produeix la vacant d'acord amb les seues capacitats i coneixements.
  
L'acoblament definitiu es produirà, si és possible, en un lloc de treball del mateix nivell salarial que tinguera l'agent abans de produir-se la invalidesa, i podrà, no obstant això acoblar-se en un lloc de treball d'inferior categoria, i fins i tot, en casos excepcionals, en un de superior, sempre que s'acrediten titulacions professionals i/o es demostren coneixements especialitzats per a l'acompliment (experiència). En tots els casos, es respectarà l'antiguitat en l'empresa consolidada anteriorment pel treballador.
  
Aquests acoblaments tindran caràcter preferent als que pogueren procedir de la resolució de concursos d'ascensos, trasllats, passes i ingressos en tràmit.
  
b) Recol·locació de treballadors amb categories sobrants en l'empresa o professionals que han d'extingir-se.
  
S'entén com a categoria professional sobrant aquella que, d'acord amb l'organització de l'empresa, resulta innecessària i ha de desaparéixer.
  
S'estableix un període de consultes de 15 dies amb la representació sindical a fi de dilucidar les circumstàncies objectives motivadores de la decisió empresarial, sense perjudici de les posteriors accions legals que pogueren derivar-se de l'esmentada decisió. En aquest període de consultes s'acordarà amb la dita representació les mesures concretes per a acoblar el personal afectat segons aquestes mateixes normes.
  
Els agents que tinguen categories en què concórreguen aquestes circumstàncies, tindran preferència absoluta sobre la resta de treballadors de l'empresa per a reconvertir-se a altres professions que siguen deficitàries en plantilla per a les quals demostren les aptituds i els coneixements suficients.
  
Aquestes reconversions es portaran a cap a través d'una preselecció dels afectats per a ubicar-los als llocs que siguen més concordes amb les seues aptituds i capacitat, facilitant-los el passe als nous llocs de treball mitjançant els cursets tutelats que per a cada cas es consideren oportuns, segons la normativa laboral vigent. Als efectes de les assignacions de les places vacants, caldrà ajustar-se als criteris establits en la normativa laboral de FGV per a determinar la prelació entre els treballadors afectats.
  
Els llocs a què han de ser destinats els agents reconvertits es procurarà que siguen del mateix nivell salarial que tingueren en l'antiga categoria, i se'ls respectaran, en el cas que foren de nivell inferior, les percepcions mitjanes de l'anterior; amb aquesta finalitat s'aplicarà una clau que reculla la diferència salarial en el seu conjunt respecte a la que corresponga al nou lloc de treball.
  
La recol·locació de treballadors amb categories sobrants tenen preferència absoluta sobre els reingressos d'agents amb declaració d'incapacitat permanent total.
  
Clàusula 17ª. Conclusió de la negociació sectorial
  
L'empresa i els sindicats firmants d'aquest conveni convenen que les negociacions iniciades amb els col·lectius de via i obres, i també amb el servei elèctric d'Alacant i magatzems, han de concloure's en l'any actual.
  
Clàusula 18ª. Estudi per al reequilibri professional
  
Així mateix, ambdues parts es comprometen, en el transcurs del primer any de vigència del conveni, és a dir fins al 31 de desembre de 1999, a portar a cap un estudi comparatiu perquè, amb els factors coneguts en la valoració de llocs de treball antany realitzada en l'empresa i confrontant la situació professional, atribucions funcionals, versatilitat, etc., aconseguida pels grups professionals en les recents negociacions sectorials, es valoren les condicions funcionals i organitzatives del personal dels tallers de material motor.
  
Capítol IV
  
Beneficis socials
  
Clàusula 19ª. Pla de jubilacions anticipades
  
Les parts es comprometen a estudiar i proposar fórmules que facen viable la prejubilació dels treballadors a partir dels 58 anys d'edat.
  
Clàusula 20ª. Estudi Pla de Pensions
  
S'acorda la constitució d'un Pla de Pensions Sistema d'Ocupació, que substituirà les actuals indemnitzacions per despeses de mort i de defunció, i també el concepte del premi de permanència, que pogueren correspondre al personal que el dia de hui es trobe en actiu i per als treballadors que s'incorporen en el futur, tenint a més a més la consideració de treballadors fixos amb més de dos anys d'antiguitat, amb les característiques que es detallen a continuació:
  
L'adhesió al mencionat pla serà voluntària i a petició del mateix treballador, en qualsevol cas.
  
Durant l'any 1999 es portarà a cap un estudi d'actuació realitzat per una consultora externa, que convinguen d'ambdues parts, que no tinga relació amb cap entitat que es dedique a gestionar plans de pensions, a fi de determinar les quantitats que fins en aqueix moment tinguen generades els treballadors de FGV que es convertisquen en partícips.
  
Aquestes quantitats seran les que servisquen per a iniciar el pla i, per tant, durant l'any 1999 no s'efectuarà cap altra aportació.
  
Clàusula 21ª. Ajudes als agents amb familiars discapacitats psíquics i físics
  
Aquestes ajudes, segons les regles establides per a la seua concessió, s'estendran a partir de la data de la firma del conveni col·lectiu fins als familiars de segon grau que convisquen amb l'agent i al seu càrrec, sempre que el subjecte de dret (discapacitat) no perceba renda/pensió contributiva per aquesta causa.
  
Clàusula 22ª. Títols de transport per a familiars
  
Així mateix seran atorgades facilitats de viatge per als familiars previstos en l'apartat anterior, amb idèntiques limitacions que els familiars directes, sempre que concórreguen les condicions abans ressenyades en l'apartat a) i exclusivament per a les línies de FGV.
  
Clàusula 23a. Intercanvi de períodes de vacances
  
Els agents podran demanar i obtindre l'intercanvi dels seus períodes de vacances en lapses de 15 dies o de mes complet. Amb aquesta finalitat serà necessari que la sol·licitud es curse almenys dos mesos abans de l'inici del gaudi del primer període afectat, amb la conformitat d'ambdós permutants.
  
Per a poder accedir a aquesta petició, que haurà de cursar-se a través de la direcció d'unitat corresponent, és indispensable que es tracte de llocs de treball de les mateixes característiques i especialitat, les mateixes habilitacions i idèntic coneixement de la línia, instal·lacions i maquinària.
  
Aquestes permutes no comporten la modificació de les percepcions que en principi correspongueren als respectius interessats, que es pagaran com si no haguera existit modificació de cap tipus.
  
Clàusula 24ª. Préstecs sense interés
  
El fons destinat a atendre les peticions fundades en les causes taxativament estipulades en l'indicat reglament s'elevarà a la xifra de 15.400.285 de pessetes.
  
Clàusula 25ª. Fons extraordinaris del Comité de Seguretat i Higiene
  
S'hi destina una consignació de 500.000 pessetes.
  
Clàusula 26ª. Fons per a activitats socioculturals
  
S'incrementa la quantia a 350.000 pessetes i es genera un fons de 150.000 pessetes per a la dotació d'equipatges esportius als agents que participen en competicions d'aquestes activitats. Aquests equipatges portaran imprés el logotip i, si és procedent, la denominació de l'empresa.
  
Capítol V
  
Contractació i ingressos
  
Clàusula 27ª. Normes de contractació temporal
  
Empresa i sindicats firmants del present acord es comprometen durant el primer any de vigència d'aquest conveni a establir les normes de contractació que permeten conformar una borsa d'ocupació per a cobrir les necessitats eventuals de personal.
  
Clàusula 28ª. Contractes de millora d'ocupació temporal per a personal fix
  
El personal de plantilla en FGV podran exercir eventualment, durant un període màxim d'un any, tasques d'altres categories dels grups de transports o via i, si és procedent, de categories d'indústria o gestió, si posseeixen la titulació de Formació Professional d'acord amb les exigències de les vacants interines, mitjançant la demanda de millora d'ocupació que formularà davant de l'INEM i la còpia de la qual presentarà l'empresa.
  
Amb la finalitat abans indicada els treballadors interessats, després de la conformació prèvia de grups homogenis reduïts (màxim 12 treballadors), realitzaran, en les dates que s'acorden, els cursos tutelats de les categories a què aspiren, i amb aquests es constituiran les borses d'expectativa de cobertura temporal que corresponga. Aquests cursos voluntaris i tutelats es realitzaran fora de jornada i no seran retribuïts.
  
Quan la categoria professional del personal interessat és alguna de les previstes d'extingir, i mentre no foren d'aplicació els procediments de recol·locació de categories sobrants, els esmentats cursets tutelats, independentment que la seua realització s'efectuara fora de jornada, seran retribuïts per als treballadors afectats.
  
Una vegada superades les proves que s'establisquen, l'assignació de places interines es realitzarà d'acord amb la puntuació obtinguda, i es donarà prioritat a la designació d'agents que pertanguen a categories que s'han d'extingir.
  
Les vacants temporals que, en última instància, s'ocasionen per l'aplicació d'aquesta norma podran ser cobertes, en els supòsits indispensables, mitjançant contractacions temporals.
  
Premissa imprescindible per a l'aplicació d'aquestes normes serà que almenys hi haja una previsió de dos mesos de cobertura interina de les places.
  
El personal que s'oferisca voluntàriament per a realitzar aquestes cobertures temporals, haurà necessàriament d'atendre els requeriments de l'empresa per a l'acompliment ocasional de la categoria que desitja desenvolupar, en el moment que aquesta el necessite, i s'acordarà amb aquesta finalitat el període mínim de temps en què la realitzarà, encara que tinguera programades les vacances anuals.
  
Clàusula 29ª. Cobertura d'eventualitats del personal
  
Les necessitats conjunturals i també les ocasionades per incidències, llicències, excedències, baixes imprevistes (morts, rescissions contractuals, etc.), bé per les raons exposades amb caràcter individual o per acumulació o concentració en determinats períodes, podran cobrir-se per mitjà de la borsa interna de millora d'ocupació i la borsa de candidats per a la contractació temporal, mencionades en les clàusules 28a i 27a, una vegada establida aquesta última de comú acord amb els sindicats firmants i per l'ordre establit segons el seu origen (tipus de borsa).
  
Clàusula 30ª. Plantilla objectiu
  
En finalitzar l'any 2000 la plantilla de treballadors fixos en FGV serà de 1.115. La globalitat de la plantilla fixa estarà determinada, partint de les plantilles acordades en els gràfics i serveis actuals, per les necessitats futures dels gràfics de servei i la reassignació de recursos de personal, després de la negociació prèvia.
  
Capítol VI
  
Formació i selecció
  
Clàusula 31a. Revisions d'exàmens en concursos de promoció interna
  
Les revisions d'examen sol·licitades pels supòsits afectats, hauran de ser motivades i respectant estrictament la normativa pactada sobre aquest particular.
  
Per a acordar aquestes revisions els components del tribunal n'analitzaran, per separat, la procedència, cas per cas, a la vista de les al·legacions efectuades en la motivació de l'afectat i de la còpia de l'examen que se'ls facilitarà a cada un.
  
Només es portarà a efecte l'esmentada revisió si hi ha unanimitat en la decisió de tot el tribunal. No obstant això anterior, si es detectara error evident en l'aplicació dels criteris de correcció, omissions òbvies (pregunta no puntuada), o correcció defectuosa (aplicació de normativa, text o principi desactualitzats), seran motius que, una vegada provats davant de la Direcció de Formació i Selecció, permetran la revisió sol·licitada per l'afectat.
  
Tota la normativa sobre aquest particular que no quede afectada per aquesta modificació es mantindrà en vigor.
  
Clàusula 32ª. Barems de capacitat psicofísica necessaris per a l'exercici de les distintes categories
  
Empresa i sindicats firmants del conveni es comprometen a reestudiar l'aplicació dels canals de capacitat durant la seua vigència, atenent-hi les recomanacions del Servei de Prevenció i dels comités de Seguretat i Salut.
  
Capítol VII
  
Comissió Interpretativa
  
Clàusula 33ª
  
Romandran les normes establides en la Refosa de Normes Laborals de FGV, a excepció del nombre de membres que serà de 12 (6 representants dels sindicats firmants i 6 representants de l'empresa).
  
Capítol VIII
  
Dret supletori
  
Clàusula 34ª
  
En allò que no s'ha previst en el present conveni, caldrà ajustar-se a les normes vigents contingudes en el Text Refós de Normativa Laboral, que llevat d'errades de transcripció que no generaran cap dret addicional, regularan juntament amb el V i VI convenis col·lectius interprovincials de FGV, i les seues comissions interpretatives les condicions laborals de tot el personal de l'empresa. Així mateix, caldrà ajustar-se a allò que s'ha disposat en les altres normes legals o pactades no derogades o substituïdes que regulen les relacions laborals.
  
Annex I